《春雪敬亭用前韵再答》
明代·顾清

西山落日云蒸蒸，漫衍涧谷弥冈陵。
晓窗梦破闻扫雪，失喜一笑披衣兴。
天街大有隔岁伴，羸马前日犹凌兢。
常言三白兆丰稔，民病亟矣天须矜。
从风初学柳絮舞，缀树旋作梅花凝。
素娥晨朝纷下女，玉龙夜战迷先登。
瓦垆烟焰坐不暖，起视胆瓶胶作冰。
前年冬温人苦疾，往岁雨多苗弗胜。
新春得此喜可说，光景十倍鳌山灯。
忘怀一任鸿寄迹，耐久正爱霜为朋。
淮西剡曲总佳语，万骑孰与扁舟乘。
愁来呼酒径一醉，斟酌不计斗与升。
长安薪炭已如玉，又报米价江南增。
闭门高卧吾岂敢，手挽沟壑嗟无能。
登楼望山一舒啸，银屏玉案高崚层。
何当致我此中去，看煮雪茗烧枯藤。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。